**CATEGORII DE CHELTUIELI ELIGIBILE ȘI NEELIGIBILE**

***I. CATEGORII DE CHELTUIELI ELIGIBILE***

1. Cheltuieli materiale directe, inclusiv, dar fără a se limita la acestea, cheltuieli cu materiale consumabile, materiale auxiliare, materiale de natura obiectelor necesare realizării proiectului cultural.

2. Cheltuieli specifice, cheltuieli cu servicii executate de terți, inclusiv, dar fără a se limita la acestea, cheltuieli cu închirieri de spații pentru desfășurarea activităților culturale, cheltuieli cu închirieri de echipamente, cheltuieli cu studii și cercetări, cheltuieli cu pregătirea personalului, cheltuieli de protocol, de comunicare și promovare, cheltuieli cu transporturi de bunuri și personal și asigurările aferente, cheltuieli pentru consultanță de specialitate, cheltuieli pentru realizarea de tipărituri, pentru organizarea de evenimente, cheltuieli privind onorarii și drepturi de autor, inclusiv cu evaluarea bunurilor culturale, cheltuieli pentru prestări servicii fără caracter de continuitate.

**Observații:**

- Beneficiarul are obligația de a promova imaginea Autorității finanțatoare cu ocazia evenimentelor și acțiunilor desfășurate pe durata derulării proiectului, prin includerea siglei și a denumirii instituției pe tipăriturile materiale/produsele promoționale, care vor fi în prealabil aprobate de către Autoritatea finanțatoare.

- Pentru a aplica prevederile acestui aliniat, se vor lua în considerare toate specificațiile din Anexa C la Contractul de finanțare - ”Reguli de identitate vizuală”.

3. Cheltuieli de personal, inclusiv contribuțiile sociale obligatorii și impozitul pe venit aferente salariilor, în limita unui procent de cel mult 20% din totalul finanțării nerambursabile acordate, cu excepția cheltuielilor salariale ale persoanelor juridice de drept public beneficiare.

4. Cheltuieli pentru cazarea, masa, transportul intern și internațional al personalului, participanților, invitaților sau beneficiarilor proiectului, sub formă de sume forfetare, al căror cuantum se aprobă prin programul de finanțare, inclusiv taxele aferente cazării și/sau transportului, cu încadrarea în limita maximă aprobată, potrivit prevederilor legale aplicabile, pentru invitații generali ai ministerelor.

**Observații:**

a) transportul internațional este eligibil numai pentru participanți și invitați;

b) nu se decontează alcool și/sau tutun.

5. Cheltuieli cu premii (în cazul premiilor acordate în bani, suma maximă nu poate depăși 500 lei/persoană). NU se acordă premii persoanelor juridice. Premiile se acordă conform prevederilor unui regulament întocmit de Beneficiar.

***II. CHELTUIELI INDIRECTE ELIGIBILE***

- chirii pentru spațiile în care își desfășoară activitatea Beneficiarul (conform unui contract);

- consumabile asociate cu managementul proiectului;

- costuri pentru comunicații telefonice sau internet;

- cheltuieli cu energia electrică.

***III. CATEGORII DE CHELTUIELI NEELIGIBILE***

a) cheltuieli efectuate de solicitant anterior semnării contractului de finanțare;

b) cheltuieli pentru contractarea creditelor aferente surselor complementare de finanțare, cheltuielile bancare, comisioanele, diferențele de curs valutar;

c) taxa pe valoarea adaugată, în cazul beneficiarilor plătitori de TVA, precum și orice alte taxe, cu excepția situației prevăzute la art. 4 alin. (1) lit. d) din O.G. nr. 51/1998, cu modificările și completările ulterioare;

d) dobânda și alte comisioane aferente creditelor;

e) achiziția de echipamente second hand;

f) amenzi, penalități și cheltuieli de judecată;

g) costurile pentru operarea investiției;

h) sumele rezultate din diferențele de curs valutar;

i) costuri de amortizare, cu excepția situației prevăzute la art. 4 alin. (2) din O.G. nr. 51/1998, cu modificările și completările ulterioare;

j) contribuția în natură, cu excepția situației prevăzute la art. 2 alin. (7) lit. d) din O.G. nr. 51/1998, cu modificările și completările ulterioare;

k) cheltuieli de leasing;

l) cheltuieli pentru acoperirea unor debite ale beneficiarilor sau pentru cheltuieli salariale ale persoanelor juridice de drept public beneficiare;

m) cheltuielile eligibile din cadrul proiectului finanțate din mai multe surse de finanțare, în cazul în care finanțările acordate însumate depășesc costul efectiv al cheltuielii sau al desfășurării activității.

**PREȘEDINTE DE ȘEDINȚĂ,**

**Adina Nicolescu**